এই ধাঁধার সমাধান করতে লেগে যায় বেশ কয়েক বছর। সমাধানটি খুব সাধারণ। টি কোষ প্রকৃতপক্ষে সরাসরি অ্যান্টিজেনের সাথে যুক্ত হয়না। তখনই যুক্ত হয় যখন অ্যান্টিজেন উপস্থাপক কোষ তার কাছে অ্যান্টিজেনকে উপস্থাপন করে। ব্যাপারটা অনেকটা এমন যে টি কোষ নিজের হাতে খেতে পারেনা, তার মুখে তুলে দিতে হয়। তুলে দেয় অ্যান্টিজেন উপস্থাপক কোষ, আর তুলে দেয়ার মাধ্যম হলো মেজর হিস্টোকম্পাটিবিলিটি কমপ্লেক্স সংক্ষেপে MHC। অ্যান্টিজেন উপস্থাপক কোষগুলো যদিও সারা দেহেই পাওয়া যায় কিন্তু এরা বেশি থাকে লিম্ফয়েড টিস্যুতে এবং দেহের যেই অংশগুলো সরাসরি পরিবেশে উন্মুক্ত থাকে সেসবে।